བཻ་རོ་ཙ་ན་
རྙིང་མ་དང་འབྲེལ་བའི་བཻ་རོ་ཙ་ནའི་ལོ་རྒྱུས་ངོ་སྤྲོད་མདོར་བསྡུས། དེའང་རྙིང་མའི་ཕྱོགས་ཀྱི་བཻ་རོའི་རྣམ་ཐར་རྒྱས་བསྡུས་འགའ་རེ་ཡོད། བོན་ལུགས་ལའང་གཡུང་དྲུང་གླིང་པའི་གཏེར་ནས་དྲངས་བའི་བཻ་རོའི་རྣམ་ཐར་ཞིག་ཡོད་ཀྱང་མ་དཔེར་བཅོས་ཕོག་ཡོད་པར་བཤད། དེ་རྣམས་སུ་བཻ་རོ་ཉིད་དང་པོ་འཁྲུངས་ས་བོན་པོའི་ཁྱིམ་རྒྱུད་བ་གོར་ཟེར་བ་དེ་ཡིན་པ་དང་གྲོང་བ་ལའང་བ་གོར་ཞེས་རྒྱུན་འབྱམས་སུ་གྱུར། མཚན་ལ་གན་ཇག་ཐང་ཏའམ་རིན་ཆེན་བློ་གསལ་ཞེས་འབོད། དེ་ནས་དགུང་ལོ་བརྒྱད་ཙམ་ལ་སླེབས་པ་དང་བསམ་ཡས་སུ་གསར་དུ་བཙུགས་པའི་ལོ་ཙྰའི་གླིང་ཞིག་ཡོད་པས་དེར་ཞུགས་ཤིང་སངས་སི་ཏའི་སྐད་དང་ཆོས་ཕྱོགས་ལ་སྦྱང་བ་དཔྱིས་སུ་ཕྱིན་པས་མཚན་ལ་བཻ་རོ་ཙ་ན་ཞེས་བཏགས། ཁོང་གཙོས་པའི་མི་བདུན་མཁན་པོ་བྷོ་དྷི་ས་ཏྭའི་མདུན་ནས་རབ་ཏུ་བྱུང་སྟེ་སད་མི་མི་བདུན་གྱི་གཙོ་བོར་གྱུར། བོད་ལ་རབ་བྱུང་གི་ཐོག་མ་དེ་ཡིན་པར་བཤད། དེ་ནས་དཀའ་བ་ཆེན་པོ་བཅུ་དྲུག་སྒོ་ནས་རྒྱ་གར་ལ་ཕེབས།བཎ་ཆེན་ཤྲི་སང་ཧ་ཞེས་པ་དང་མཇལ་ཏེ་ཟབ་མོ་རྫོགས་པ་ཆེན་པོའི་ཆོས་མང་པོ་བོད་སྐད་དུ་བསྒྱུར།དེ་ལ་རྒྱ་གར་རྒྱལ་པོས་ཕྲ་དོག་བྱས་པས་ཁོང་གིས་རྐང་མགྱོག་སྒྲུབ་ཅིང་མྱུར་མོའི་ངང་བོད་ལ་ཕྱིར་ཕེབས། ལོ་ཙྰ་བ་ཉི་ཟླ་གཉིས་ཀྱི་ནང་ནས་ཉི་མ་ལྟ་བུའི་ལོ་ཙྰ་ཞེས་ཡོངས་སུ་གྲགས་པ་དང་བོད་ཀྱི་ལོ་ཙཱ་བ་སྐ་ཅོག་ཞང་གསུམ་གྱི་ནང་ཚན་ཞང་ཡེ་ཤེས་སྡེ་ཟེར་བའང་ཁོང་ཡིན་པར་བཤད་དེ། མདོ་བསྒྱུར་ནང་དུ་ཡེ་ཤེས་སྡེ། རྫོགས་ཆེན་ནང་དུ་བཻ་རོ་ཙ། བོན་བསྒྱུར་ནང་དུ་གན་ཇག་ཐང་ཏ།།ཞེས་པས་སོ།།སྦ་གསལ་སྣང་གིས་གུ་རུའི་སློབ་མ་རྗེ་འབངས་ཉེར་ལྔའི་གྲས་སུའང་ཁོང་བཞག་ཡོད་ཀྱང་དཔེ་ཆ་དེ་རྗེས་སུ་ཁ་སྣོན་མང་པོ་རྒྱབ་ཡོད་པས་དག་མ་ཡིན་མིན་བཤད་དཀའོ། དེའང་རྔོག་ལོ་ཙྰ་བ་ནས་བཟུང་བོད་ཀྱི་ལོ་རྒྱུས་ནང་དུ་བཻ་རོ་ཙྰ་ན་ཞེས་ཡོངས་སུ་གྲགས་པར་གྱུར། རྗེས་སུ་དུས་རབས་བཅུ་བཞི་པ་ནས་བཻ་རོའི་རྣམ་ཐར་འདྲ་འབག་ཆེན་པོ་སོགས་བྱུང་ནས་རྙིང་མའི་བླ་མ་གྲགས་ཆེན་ཞིག་གི་གྲས་སུ་རྩི་སྲོལ་བྱུང་། འཇིགས་མེད་གླིང་པའི་རྒྱུད་འབུམ་དཀར་ཆགས་སོགས་ལྟར་ན། རྙིང་མའི་རྫོགས་ཆེན་སེམས་སྡེ་ལ་མ་བུ་བསྡོམས་པའི་བཅོ་བརྒྱད་ཡོད་པ་ལས་ལྔ་བཻ་རོ་ཙ་ན་དང་བཅུ་གསུམ་བི་མ་ལ་མི་ཏྲས་བསྒྱུར་བར་བཤད། རྙིང་མའི་རྫོགས་ཆེན་སེམས་ཕྱོགས་སུ་གྲགས་པ་རྣམས་བཻ་རོ་དང་ཁོང་གི་སློབ་མ་གཡུ་སྒྲ་སྙིང་པོ་གཉིས་ལ་གཉགས་ཛྙ་ན་ཀུ་མ་རས་ཞུས་ཏེ་དར་བར་བཤད། དེ་ནས་བཟུང་རྙིང་མའི་རྫོགས་ཆེན་གྱི་ཁུངས་གཏུགས་ས་ཞིག་ཏུ་ཆགས་ཡོད། འོན་ཀྱང་རྙིང་མའི་ལོ་རྒྱུས་རྣམས་སུ། བཎ་ཆེན་ཤྲི་སང་ཧ་ཞེས་པ་དེའི་སྐབས་རེ་རྒྱ་གར་བ་ཞིག་ཡིན་པར་བཤད། འགའ་རེས་རྒྱ་ནག་ནས་ཡིན་པ་དང་། ཡང་ལ་ལས་རྒྱ་ནག་ནས་སྐུ་འཁྲུངས་བ་དང་རྗེས་སུ་རྒྱ་གར་དུ་ཕེབས་པར་བཤད་པ་དེ་ལྟར་ན། བཻ་རོ་རྒྱ་གར་དུ་ཕེབས་སྐབས་ཁོ་དང་ཞལ་འཕྲད་པར་འདོད་དགོས། འོན་ཏེ་རྙིང་མའི་གཏེར་སྟོན་གོང་འོག་གཉིས་སུ་གྲགས་པའི་ནང་ཚན་གཏེར་སྟོན་གོང་མ་ཉང་ཉི་མ་འོད་ཟེར་དང་ཀློང་ཆེན་པ་སོགས་ཀྱིས་ཤྲི་སང་ཉིད་རྒྱ་ནག་ནས་ཡིན་པར་གསལ་བོར་བཤད་ཡོད་པས་རྫོགས་ཆེན་གྱི་ཆོས་ཞུ་སའང་རྒྱ་ནག་ཡིན་པ་ལས་རྒྱ་གར་བ་མ་ཡིན་པ་སོགས་དོགས་གཞི་མང་པོ་འདུག་པས་མཁས་པ་རྣམས་ཀྱིས་དཔྱད་པར་ཞུ། བཻ་རོ་དང་ཤྲི་སང་ཧ་གཉིས་ལོ་ཚིགས་སྟེང་ནས་ཀྱང་བར་ཐག་ཧ་ཅང་རིང་པོ་ཡོད་པ། དཔེར་ན་བཎ་ཆེན་བི་མ་མི་ཏྲ་རྒྱ་གར་གྱི་པཎ་ཊྀ་ཏ་ལྔ་བརྒྱའི་གཙོ་བོ་ལྟ་བུ་ཆགས་ཡོད་པས་དུས་ཤིག་ན་རྡོ་རྗེ་སེམས་དཔས་ལུང་བསྟན་པ་ནས་རྒྱ་ནག་ཡུལ་དུ་ཤྲི་སང་ཧ་ཞེས་པ་ཞིག་ཡོད། དེའི་མདུན་ནས་རྩོལ་བྲལ་གྱི་ལྟ་བ་ཉམས་སུ་ལོངས་ཞེས་པ་སོགས་ལུང་བསྟན་པ་ལྟར་ཤྲི་སང་གི་སློབ་མར་གྱུར། ཁྲི་སྲོང་གི་དུས་སུ་ཁོང་དགུང་ལོ་ཉེས་བརྒྱ་ལྔ་བཅུ་ཡིན་ཅིང་སྐབས་དེར་བོད་ལ་ཕེབས་ནས་རྫོགས་ཆེན་གྱི་ལྟ་བ་སྤེལ་བར་བཤད་པ་དེ་ལྟར་ན་བཻ་རོ་སྐབས་ཁོང་དགུང་ལོ་སུམ་བརྒྱའམ་ཉིད་བརྒྱ་ལྷག་ཡིན་དགོས། དེ་ལ་དེང་དུས་ཀྱི་མཁས་པ་འགས་ཤྲི་སང་ཧ་ཞེས་པ་དེ་རྒྱལ་རོང་ནས་ཡིན་པར་བསམ་བློ་འདོན་མཁན་ཡོད། དེ་ནི་ཧ་ཅང་འཐད་པར་སེམས་ཏེ། གང་ཡིན་ཞེ་ན། བོན་པོ་རྫོགས་ཆེན་རྣམས་ཀྱང་དང་པོ་ཞང་བོད་ཡུལ་དུ་དར།དུས་རབས་ལྔ་འམ་དྲུག་པ་ཙམ་ནས་སུམ་པར་དར།དེ་ནས་རྒྱ་ནག་ཏུ་དར་བར་བཤད་པ་དེ་ལྟར་ན་རྒྱལ་རོང་ལ་དེའི་སྔོན་ནས་རྫོགས་ཆེན་དར་ཡོད་པ་ཤིན་ཏུ་གསལ་ལོ།།མ་རྒྱུད་ཕྱག་མཆོད་ལས་ཀྱང་།རྒྱ་ནག་ཡུལ་གྱི་རི་བོ་ལ།།མཚལ་ཕུག་ཉི་དབར་མདངས་ལེན་ན།།ཟིང་པ་མཐུ་ཆེན་དམར་མདངས་གསལ།།ཞེས་དང་། རྒྱ་ནག་ཡུལ་གྱི་རི་བོ་མཆོག། རྩེ་མང་མཚོ་ཡི་ཚལ་གསེབ་ན།།དོད་དེ་རྒྱ་ལྕམ་ཞེས་བྱ་བ།།ཞེས་དང་རྒྱ་ཡི་གུང་བུ་དམར་རུ་ལ་མོན་བོན་དགུ་དུས་གཅིག་སངས་རྒྱས་པར་བཤད་པ་སོགས་སུ་བརྟག་ན་རྒྱ་ནག་ཏུའང་བོན་ལུགས་ཀྱི་སྔགས་རྫོགས་རྣམས་གང་འདྲ་དར་ཡོད་ཤེས་ཐུབ།